Armin Ronacher (gebore 10 Mei 1989) is 'n Oostenrykse oopbronsagtewareprogrammeerder en die skepper van die webraamwerk Flask vir Python. Hy is 'n gereelde spreker by ontwikkelaarskonferensies en het 'n gewilde webjoernaal oor sagteware-ontwikkeling en oopbron. Armin Ronacher begin sy loopbaan in oopbron as 'n vryskutontwikkelaar vir die Duitse Ubuntu-gemeenskapsportaal "ubuntuusers" waardeur hy later 'n stigterslid van die Duitse Ubuntu-vereniging in 2005 word. Terwyl hy aan ubuntuusers gewerk het, het Ronacher die Python-programmeertaal herontdek en van die eerste implementasies vir Web Server Gateway Interface (WSGI) geskryf met die doel om in samewerking met Georg Brandl 'n buletinbord in Python te skryf. Hierdie buletinbord sou "Pocoo" heet en sou 'n plaasvervanger in Python vir phpBB (in PHP) wees. Alhoewel daar nooit 'n stabiele weergawe van die buletinbord vrygestel is nie, het baie ander projekte vanuit die oorkoepelende Pocoo-projek verskyn: die Pygments-sintaksismerker, die Sphinx-dokumentasiegenereerder, die Jinja-sjabloonenjin en vele ander biblioteke vir Python. Hy het ook funksionaliteit bygedra tot die Python-AST-module en die Ordered Dict vir Python.